– Min datter ble redd og klarte ikke å sove etter å ha mottatt denne tekstmeldingen. Den spres rundt, særlig blant 10. klassinger nå om dagen. Jeg anmelder forholdet fordi SMS-ene skremmer barn, sier mamma Anne Havnås fra Bjørkelangen til Indre Akershus Blad.

Innholdet i kjede-tekstmeldingen er som følger:

«Jeg er Teresa Fidalgo. I dag, jeg slår 26 år med å være død. Hvis ikke du sender dette til 20 personer, så kommer jeg til å sove ved siden av deg hver kveld FOR ALLTID! Hvis du ikke tror meg, søk på navnet mitt på google».

Et søk på Google viser at kjedemeldingene om Teresa Fidalgo er et verdensomspennende fenomen.

Historien om kvinnen som døde i en trafikkulykke og senere skal ha blitt et spøkelse, har spredd seg på Facebook, You Tube og SMS i en årrekke.

– Det er straffbart å sende slike kjede-tekstmeldinger. Barn sender ofte videre av frykt, noe som koster penger. Jeg vil oppfordre foreldre til å ta en prat med sine håpefulle så vi får en slutt på dette tullet, sier Anne Havnås.

Lensmann Svein Engen ved Aurskog-Høland lensmannskontor forteller at politiet ikke vil prioritere etterforskning av denne saken.

– Rett og slett fordi det krever store ressurser og fordi vi sjelden kommer noen vei. Det er en uting og jeg vil oppfordre alle til å bruke sunn fornuft.?Av språket i meldingen kan vi tolke avsenderen som utenlandsk. Hvor dette har startet er ikke enkelt å si, sier Engen.

– Hva skal mottagerne gjøre?

– For Guds skyld, ikke send videre. Ignorer meldingen og klipp den av. Å rette slike meldinger mot barn er stygt. De blir redde og sender videre i frykt, sier Engen.